kaerle byder gratien goids etcetera doen te weeten allen
ende eenen yegelycken jegenwoirdich ende toecomende dat
wy ontfangen hebben die oitmoedige supplicatie van marck
van desschele andriessoene dienere van peeter verborchstadt
brouwere tot mercxem inhoudende hoe dat nae sint jans
baptisten dach in midsomere inden jaere van xlvi den
viten dach van julio ombegrepen vanden precisen dage ontrent
den thien oft elff uren inden avont hy suppliant met
sekeren geselscape heeft sitten drincken inden ketele
tot mercxem int neerlant aldaer te dyer tyt gepasseert
ende van achter aen mercxem gegaen syn sekere drye
manspersoonen elck met eender vrouwen daer aff deen
manspersoon genaempt was willeboert de craenkint
oft de craenhautwerckere dwelck siende twee
van des suppliants geselscape die buyten der dueren stonden
hebben den suppliant die seer by drancke was ende buyten
oyck quam zyn water quam maken tselve gewaerschouwt
seggende om hem te irryterene ende tot gramscap te
verweckene dese oft gelycke woerden siet merck denoterende
hem suppliant ghinder gaen drye bynnen gasten elck met eender
vrouwen oft meyssen van desen dorpe willen wy hen die gaen afstaen
ende hy suppliant vragende wie dye selve vrouwen waren hebben
hem geseeght dat was maye lange coppens een gehoude
vrouwe met hueren dochteren dwelck hy suppliiant hoorende
heeft gheseeght dese woerden ick gae wel met nyetmin
is van hen gescheyden ende weder in huys gecomen in syn
gelach sonder yemanden te volgene maer nae dat
hy suppliant uuyter herbergen gescheyden ende op wech was
om nae huys te gaene ende syn geselscap te volgene
siende datter op deftinge omtrent eender stappen daer hy
over moeste gaen grooter garboillie ende rumoer was ende dat de
voirs. twee syne gesellen die voir wech waren alreede van
scheede getrocken hadden om den voirs. willeboerden met syne
geselscape om der vrouwen wille maer nyet en sloegen nochen
staken dan scheyden alsoe ende volghden hen geselscap over de
stappe siende oick over der stappen wesende dat een van syne
geselscape genoempt willem willemssoene diemen heet
blaset vier noch nyet te vreden en was maer grooten tier
maecte ende den voirs. willeboerden volgen wilde met eenen
cloetstocke over gracht ende over hage heeft hy suppliant
geseeght dese oft gelycke woerden in substantie siet
gesellen soutter aldus gaen ick moeste sien dat ick oick
wat inde hant crege om my te verwerene oft sy ons
slaen wilden ende met dyen heeft gesneden oft doen
snyden eenen eyckenen clippele oft eestere die hy suppliant
in syn handen genomen heeft ende is met syne geselscape
wederomme te rugge over de voirs. stad stappe in deftinge
gecomen de aldaer de voirgenoemden willeboert met syne consorten
hen te gemoete gecomen syn vragende wat sy begeerden
ende oft sy oft huere vrouwen yet te seggen hadden waer op hy
suppliant metten anderen synen geselscape geantwoert heeft
dese woerden siet gesellen gaet uwer veerden wy een en
begheren u gheen arch tsleve tot vyf ofte vi reysen repeterende
ende verhalende maer want want de voirs. blaset vier
een van des suppliants geselscape mercte dat de voirs. willeboert
met syne consorten gereescap maicte om te vechtene
heeft totten suppliant geseeght siet ghy nyet dat se
huer cappen om huer aermen winden sy sullen ons duer
steken houtter oppe stootende metten selven den voirs.
willeboerden metten cloetstocke die hy in syn handen hadde
op syn borst sulcx dat de voirs. willeboert met eenen
synen geselle van scheede getrocken syn deen met eender
foillien ende dander met eender rapieren ende
hebben soe vreeselick naer hem suppliant met syne consorten
geslagen ende gesteken dat hem van noode is geweest syn
lyff te verwerene ende heeft alsoe uuyt hitte van
bloede den voirs. willeboerden met synen stocke geraict
ende gegevenen een wonde in syn hooft daer aff hy ter
eerden gevallen ende terstont daer nae van levende
lyve ter doot gecomen is wyens siele god almachtich
bermhertich wil syn ter saken van welcken feyte hy
suppliant hem heeft geabsenteert goede heeren gedient
ende smerlyck syn broot gewonnen ende hoe wel
de sake toegecomen is uuyt hitte van bloede ende
naeden dranck dwelck hem uuyt gronde zyns herten
zoe leet is dat hem hem nyet leeder wesen mochte
ende dat hy suppliant oick gedaen heeft is geweest
in beschermenisse van synen lyve ende in allen andere
saken hem wel ende eerlyck heeft gereguleert
wesende een geselle van goede levene ende eerlycker
conversatien sonder oyt begrepen achterhaelt oft
verwonnen geweest te syne van eenich andere deerlyck
feyt schande oft reph reproche noch gedaen sake
weerdich om te begrypene hebbende tot dyen partye
geinteresseerde volcomelick gesoent ende al voldoen
desen nochtans nyeteng nyettegenstaende en soude
hu suppliant beduchtende rigeur ende stanchgheyt
stranghacheyt strangheyt van justicie hem
binnen desen onsen landen nyet vryelycken dorren
vinden gaen staen wandelen noch syn broot winnen
ende ware alsoe gescapen desolaet te worddene
ende lantloopich te blyvene ende verloren p te gane
ten ware dat hem hierop wordde versien met onser
gratien ende brieven van remissien soe hy seeght
ons daer om oitmoedelick biddende waer om soe
eest dat wy desen aengesien geneyght wesende
ter bede ende supplicatie vanden voirs. marck van
desschelle suppliant ende willende hem in dit stuck prefereren
gratie ende misericordie oir strangicheyt ende rigeur van
rechte besundere ter eeren ende contemplatie vander bitter
passie ende lyden ons liefs heeren jesu christe dwelck
hy op eenen dach als huyden voir tmenschelycke
geslechte geleden heeft denselven suppliant hebben innegevalle
als boven uuyt onser sunderlinger gratien quytgeschonden
vergeven ende geremitteert schelden quyte vergeven
ende remitteren by desen tfeyt ende mansslach boven
gereurt mitsgaders alle penen ende amenden corporelle
ende criminelle daer inne hy hem overmits ende
uuyt saken van tgene des voirs. is tegens ons onse
hoogheyt ende justicie eenichssins mach hebben
ontgaen ende mesdragen ende hebben hem dien aengaende
wedergestelt ende gerestitueert stellen weder ende restitueren
tot synen goeden name fame ende geruchte in onse voirs. lande
van brabant ende allen anderen onsen landen ende heerlicheyden
ende tot synen onverbeurden goeden indyen hy eenige
onder ons heeft gelyck ende in alder manieren
soe hy was voir die toecompste vanden voirs. feyte imponerende
hier op een eeuwich swygen onsen procureur generael in
brabant ende allen anderen onsen ende onser vassallen oft
smaelre heeren richteren justicieren ende officieren wye
sy syn satisfactie ende beternisse nochtans ierst ende voir
al gedaen der partie geinteresseerde indien die noch
nyet gedaen en is ende eenige daertoe staet civilick
alleenlyck behaudelick dat de voirs. suppleant gehouden
sal syn tselve feyt tegens ons te beteren civilick naer
die gelegentheyt vander mesdaet faculteyt van
synen goeden met oick te betalen die redelycke costen
van justicien hier omme alreede gedaen ende te
doene allet ter taxatie ende moderatie van onse
seer lieve ende getrouwe die cancellier ende luyden
van onsen rade in brabant die wy daer toe committeren
gecommitteert hebben ende committeren by desen ontbieden
daeran ende bevelen den selven onsen cancellier ende raidsluyden
dat voir hen geroepen de ghene die daerom sullen behoiren
geroupen te sijne sy procederen wel ende duechdelick totter
verificatie ende interinemente van dese ende totter taxatie
ende moderatie vanden voirs. civile boete ende costen van
justicien soe sy sullen bevinden behoirende welck
interinement de voirs. suppliant gehouden sal syn te versuecken
ende hem in persoene te presenteren in onsen voirs. rade
binnen sesse maenden naestcomende opte pene te
verbeuren deffect van desen ende dat gedaen ende
de voirs. amende civile ende coste van justicien
getaxeert ende betaelt synde in handen vanden ghenen
dien dat behoiren sal sy onse voirs. procureur generael in brabant
ende alle andere onse richteren justicieren officieren
ende ondersaten jegenwoirdich ende toecommende
dien dat aengaen sal moegen huere stedehouderen ende
een yegelick van hem soe hem toebehoiren ende aengaen
sal doen laten ende gedoogen den voirs. suppleant van deser onser
jegenwoirdiger gratien ende remissien ende van alle dinhouden
van desen inder vuegen ende manieren boven verhaelt rustelick
vredelick volcomelick ende eeuwelick genyeten ende gebruycken
sonder hem te doene oft te laten geschieden nu noch in
toecomenden tyde aen lyff noch aen goeden eenich
hinder letsel oft moyenisse ter contrarien maer indien
syn lyff oft enige van synen goeden daerom gearresteert
gecommert oft belet waren dat sy die setten ende stellen
oft doen setten ende stellen terstont ende sonder vertreck tot geheeld
geheelder ende volcomender delivrancie want ons alsoe
gelieft ende ten eyde dat dit vast ende gestadich blyve
ende gehouden wordde teeuwigen dagen soe hebben wy onen segel
hier aen doen hangen behoudelick in anderen saken onsen
rechte ende eenen yegelycken anderen desselfs in allen
gegeven in onser stadt van bruessele opten heyligen
goeden vrydach inde maent van april int jaer
onsses heren duysen vyffhondert achtenveertich van
onsen keyseryck txxixe ende van castillien ende
anderen txxxiiite aldus gescreven op de plycke
byden keyser ende geteeckent ymmerseel
vica recepta
gecollationeert ende bevonden accorderende
metter minuten by mij